የዚያ ዘመኑ ዓለም ዘዋሪዎች ያዘመቱት ምርጥ ጦር ለሰወስት ዓመት በአረሩ እያነደደ፣ በአስከሬኑ አያጎደፋት በደሙ ጎርፉ እያቀዘቀዘ፣ አጥቧታል። ክሬሚያ። ክሪም ይሏታልም። ያ ጦርነት የተጀመረበት አንድ መቶ ስልሳኛ ዓመት ባለፈዉ ጥቅምት በተዘከረ-በወሩ የዘመኑ ሐያላን ሽኩቻ ኪየቭን በሰልፍ-ሲያስደልቃት ያቺን ግዛት ግራ፣ ቀኝ ያካልባት ነበር። የጥንቱ ጦርነት ያበቃዉ የካቲት ነበር። 1856 (ዘመኑ በሉ እንደ ጎርጎሮሳዉያኑ አቆጣጠር ነዉ።) ዘንድሮ ያስታወሰዉ የለም። በድሮዉ ጦርነት ባንድ ጎራ ተሰልፈዉ የነበሩት ሐይላት፣ የካቲት ኪየቭ ላይ በድል ፌስታ ሲያጨፍሩ፣ የድሮ ጠላቶቻቸዉ በድሮዋ የጦር አዉድ ለብቀላ አንድ ሁለት እያሉ ነዉ።ዉዝገት ንትሩክም ንሯል።ታሪክ ራሱን ደገመ ለማለት ችኮላ-ይሆን ይሆን፣ ያሁኑን እዉነት ያየ-የሰማ ግን የጥንቱን አለማስታወስ፣ የዛሬዉን አለመጠየቅ በርግጥ አይችልም።
